Bernhard Paus (1909–1970)

Bernhard Paus (født 16. april 1909 i Oslo, død 7. mai 1970) var en norsk industrileder som var administrerende direktør for Nora Fabrikker i perioden 1946–1970.

Han tok eksamen ved Krigsskolen i 1928 og ble sekondløytnant i 1929. Han studerte deretter sosialøkonomi og språkfag i Belgia, Frankrike, Tyskland og England, før han ble ansatt i rederiet Wilh. Wilhelmsen. Han arbeidet senere i Fellesbanken, Christiania Spigerverk, Hamar Jernstøperi og som soussjef for Askim Gummivarefabrik. Under andre verdenskrig var han løytnant i hæren og tjenestegjorde som adjutant i betaljon I/I R.6 under krigen i 1940. Han ble senere leder for Milorg i Askim og ble arrestert 16. september 1942 for å utgi illegale aviser og satt i tysk krigsfangenskap på Grini og i Schildberg-leiren til 1945.«Paus, Bernhard», i Norsk fangeleksikon: Grinifangene, Oslo, Cappelen, 1946, s. 167 I 1946 ble han administrerende direktør for Nora Fabrikker, en stilling han hadde til sin død.

Han hadde en rekke verv i bransjeorganisasjoner og foreninger samt offentlige verv, bl.a. som styremedlem i Askim elektrisitetsverk 1945–46, varamedlem av Askim herredsstyre 1945–46, formann for Arbeidsløshetsnemda i Askim 1945–46, formann i Askim Kunstforening, styreformann for Solo-foreningen fra 1948, styreformann for A/S Isi-Cola fra 1949, nestleder for Mineralvannindustriens Landslag fra 1949 og styremedlem i Kjøpmannskreditt AL. Han var i flere år litteraturkritiker i Hamar Stiftstidende og publiserte flere artikler om økonomiske og politiske emner. Sammen med Hallvard Sand Bakken og Adolf Fredrik Munthe utgav han boken  I tysk krigsfangenskap: Norske offiserers opplevelser i Polen og Tyskland 1942–1945 (Gyldendal Norsk Forlag, 1950).

Han tilhørte «Drammens-grenen» av slekten Paus og var sønn av industrilederen Augustin Paus og var barnebarn av skolemannen Bernhard Cathrinus Pauss og pedagogen Anna Henriette Wegner, og av skipsreder i Flekkefjord og stortingsrepresentant Hans Sivert Jacobsen. Hans et år yngre fetter, kirurgen Bernhard Paus, hadde samme navn som ham. Han ble gift i 1935 med Agnes Kaas (f. 1908), datter av overrettssakfører og byråsjef Harald Kaas.«Paus, Bernhard», i Næringslivets menn i Norden : biografisk håndbok over ledere av skandinaviske firmaer, Oslo, Eckardts bokhandel, 1950, s. 965

Han er begravet på Vestre gravlund.

Referanser

Kategori:Norske bedriftsledere
Kategori:Norsk militært personell under andre verdenskrig
Kategori:Medlemmer av Milorg
Kategori:Norske motstandsfolk under andre verdenskrig
Kategori:Personer begravet på Vestre gravlund